Адыгеим и ЛIышъхьэрэ Урысые Федерацием и ЛIыкIоу Тыркуем щыIэмрэ Анкара | АДЫГЭ ДУНАЙ | АДЫГЭ ДУНАЙ | АиФ Адыгея\nАдыгеим илIыкIо купэу Анкара щыIэр Урысые Федерацием ипосольствэу Тыркуем итым тыгъуасэ щырагъэблэгъагъ.\nУрысые Федерацием и Чрезвычайнэ, и Полномочнэ лIыкIоу Тыркуем щыIэ Алексей Ерховымрэ Урысые Федерацием сатыумкIэ и ЛIыкIоу Тыркуем щыIэ Айдар Гашигуллинымрэ Адыгэ Республикэм и ЛIышъхьэу КъумпIыл Мурат зэIукIэгъу дыряIагъ.\nДжащ фэдэу зэIукIэгъум хэлэжьагъэх Адыгэ Республикэм и ЛIышъхьэрэ Адыгэ Республикэм иминистрэхэм я Кабинетрэ я Администрацие ипащэу ТхьакIущынэ Муратрэ Адыгэ Республикэм и ЛIышъхьэ иIэпыIэгъоу Петр Гарнагэрэ.\nАдыгеимрэ Тыркуемрэ язэдэлэжьэныгъэ зырагъэушъомбгъу зэрашIоигъор лъэныкъохэм къаIуагъ. Алексей Ерховымрэ Айдар Гашигуллинымрэ Урысыемрэ Тыркуемрэ язэфыщытыкIэхэм ягъэпытэн тегъэпсыхьагъэхэ проектхэм япхырыщынкIэ, зэпхыныгъакIэхэр адэшIыгъэнхэмкIэ республикэм IэпыIэгъу къыфэхъуным зэрэфэхьазырыр къаIуагъ.\n«Урысыемрэ Тыркуемрэ язэдэлэжьэныгъэ нахь зеушъомбгъу. ХэгъэгуитIуми япащэхэм ащкIэ ашIэрэр макIэп. Зэзэгъыныгъэхэр шъолъырхэм хэхъоныгъэ ягъэшIыгъэным зэрэфэIорышIэщтхэм тицыхьэ телъ», — къыIуагъ Алексей Ерховым.\nРеспубликэм илIыкIо куп зэрэрагъэблэгъагъэм фэшI посольствэм иIофышIэхэм зэрафэразэр Адыгеим и ЛIышъхьэ къыIуагъ, Урысыемрэ Тыркуемрэ язэпхыныгъэ гъэпытэгъэным мэхьанэшхо зэриIэр хигъэунэфыкIыгъ. Адыгеим ихэбзэ Iэшъхьэтетхэр ащ фэдэ зэфыщытыкIэм фэхьазырых. АщкIэ амалэу щыIэр зэкIэ, Тыркуем щыпсэухэрэ адыгэхэм яамалхэри къызыфагъэфедэщтых.\nIофтхьабзэу зэрахьэхэрэм хэгъэгуитIуми язэпхыныгъэ нахь зэрагъэпытэщтыр Адыгеим и ЛIышъхьэ къыхигъэщыгъ.\nЗэIукIэгъум зэрэщыхагъэунэфыкIыгъэмкIэ, хэгъэгуитIуми экономикэм, культурэм, гъэсэныгъэм алъэныкъокIэ язэдэпсэуныгъэ зырагъэушъомбгъущт.\nШъугу къэтэгъэкIыжьы мэлылъфэгъум и 8-м Урысыем и Президентэу Владимир Путиныр Тыркуем и Президентэу Реджеп Эрдоган зэрэIукIэгъагъэр. 2019-рэ илъэсыр Урысыеми, Тыркуеми культурэмрэ туризмэмрэ я Илъэсэу щагъэнэфагъ. МыщкIэ пшъэрылъ шъхьаIэу щытыр хэгъэгуитIуми ащыпсэухэрэр Урысыемрэ Тыркуемрэ якультурэ кIэн бай нэIуасэ фэшIыгъэнхэр, ащ икъэухъумэн тегъэгушIухьэгъэнхэр ары.